S-43/2018

Mál þetta, sem dómtekið var 7. mars sl., er höfðað með ákæru, útgefinni af lögreglustjóranum á höfuðborgarsvæðinu 1. desember 2017, á hendur L-x-x S-x-x, [ ] með síðasta dvalarstað að Arnarholti, 116 Reykjavík og M-x-x M-x-x, [ ], með dvalarstað á Hótel Airport Inn í Keflavík:

I.

Fyrir tilraun til skjalafals og brots gegn útlendingalögum með því að hafa, fimmtudaginn 26. október 2017, í afgreiðslu Póstsins, Pósthússtræti 5, Reykjavík, tekið á móti og haft í vörslum sínum póstsendingu nr. LL510194857IE, Írlandi, sem ákærðu töldu að innihéldi fölsuð slóvakísk persónuskilríki, sem þeir höfðu áður aflað sér í því skyni að nota til að draga dul á persónuauðkenni sín og uppruna, en tollyfirvöld höfðu haldlagt skilríkin og komið fyrir gervipakka í stað þeirra. Annars vegar var um ræða ökuskírteini nr. KA-04617-66 og kennivottorð nr. SK678751, ánafnað K-x-x R-x-x, fd. 6.04.1982 og hins vegar ökuskírteini nr. KA-04518-66 og kennivottorð nr. SK798431, ánafnað V-x-x N-x-x, fd. 19.07.1967. Öll framangreind persónuskilríki reyndust grunnfölsuð, þ.e. frá rótum.

Telst þessi háttsemi ákærðu varða við 1. mgr. 155. gr. almennra hegningarlaga nr. 19/1940, sbr. 20. gr. sömu laga og h-lið 2. mgr., sbr. 6. mgr. 116. gr. laga um útlendinga nr. 80/2016.

II.

Gegn ákærða L-x-x fyrir þjófnað, með því að hafa:

1. Mánudaginn 14. ágúst 2017, í verslun Costco að Kauptúni 3, Garðabæ, stolið ýmis konar, samtals að söluandvirði kr. 67.388,- sem ákærði kom fyrir í bakpoka sem hann hafði meðferðis og gekk með út úr versluninni en starfsmenn verslunarinnar höfðu þá afskipti af honum.

Telst þessi háttsemi ákærða varða við 1. mgr. 244. gr. almennra hegningarlaga nr. 19/1940.

2. Þriðjudaginn 24. október 2017, í verslun Hagkaups að Hagasmára 1, Kópavogi, stolið heyrnartólum, að andvirði kr. 14.495,- sem ákærði stakk í hliðartösku sem hann hafði meðferðis og gekk út úr versluninni eftir að hafa greitt fyrir aðrar vörur á afgreiðslukassa.

Telst þessi háttsemi ákærða varða við 1. mgr. 244. gr. almennra hegningarlaga nr. 19/1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Þá er þess krafist að ákærðu verði, með heimild í 1. og 2. tl. 1. mgr. 69. gr. a. almennra hegningarlaga nr. 19/1940, sbr. b-lið 2. gr. laga nr. 149/2009, dæmdir til að sæta upptöku á þeim fölsuðu slóvakísku ökuskírteinum og kennivottorðum sem frá er greint í ákærulið I.

Mál meðákærða M-x-x M-x-x var skilið frá máli ákærða L-x-x í þinghaldi 24. janúar 2018 og var það dæmt sérstaklega.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall með birtingu ákæru í Lögbirtingablaðinu, 2. febrúar 2018. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í nóvember 1968. Hann hefur ekki áður gerst sekur um refsivert brot svo vitað sé.

Með hliðsjón af sakarefni þessa máls og dómaframkvæmd þykir refsing ákærða hæfilega ákveðin fangelsi í 45 daga.

Eins og fram kemur í dómi Héraðsdóms Reykjavíkur, dagsettum 31. janúar 2018, í máli nr.S- 701/2017, voru persónuskilríki þau, sem tilgreind eru í ákæru og lögregla lagði hald á við rannsókn málsins, gerð upptæk að kröfu sækjanda.

Engan sakarkostnað leiddi af meðferð málsins.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, L-x-x S-x-x, sæti fangelsi í 45 daga.

L-kvk-nf R-kvk-nf S-kvk-nf